Europol advarer om milliardindustri: Grensekontroll gir økt menneskesmugling

LESVOS (Aftenposten): Mobiltelefonen til Mohamad (19) er utstyrt med «flyktningpakke» med alt han trenger for reisen fra Hellas og videre inn i Europa.

Highway Europa: Hver kveld reiser rundt 2000 flyktninger med ferge fra Lesbos til Pireus utenfor Athen. Europol mener rundt 90 prosent har brukt eller vil komme til å bruke nettverket av menneskesmuglere. Jan T. Espedal

24. feb. 2016 21:41 Sist oppdatert 4. mars 2016

Mange hundre flyktninger og immigranter køer seg opp for å slippe om bord i den svære fergen i havnebyen Mytilini.

De kom seg over havet fra Tyrkia og gjennom registreringen. Nå har de fått 30 dager fritt opphold i Hellas. Om to timer vil fergen ta alle til fastlandet og reisen videre inn i Europa kan starte:

— Her har jeg båtbillettene til Pireus. Og her til bussen, men bare til grensen. Til reisen videre, er det denne jeg trenger, sier den syriske unggutten Mohamad (19), og klapper på telefonen sin.

Den har fått nytt sim-kort til 15 euro, med en spesialtilpasset flyktningpakke: 3 gigabyte internasjonal data, 10 minutter internasjonal samtale og 60 timer nasjonal samtale innen Helles.

For det er i Hellas det må ringes. I telefonen har Mohamad det han kaller «reisekontakter». De har han fått i Tyrkia, men han vil ikke vise frem numrene. Det er for farlig, mener han.

Milliardindustri

Europol har registrert 40.000 personer involvert i menneskesmugling. I Norge er det registrert en rekke personer med bakgrunn fra Polen, Pakistan og Syria som deltagere i de kriminelle nettverkene.

Det kommer frem i Europols ferske rapport Migrantsmugling i EU , der Europol anslår at menneskesmuglingen i fjor ga nettverkene 3–6 milliarder euro i inntekter.

Menneskesmugling er ifølge rapporten «det raskest voksende kriminelle markedet I Europa og andre regioner. Trenden ventes å fortsette i 2016». Europol anslår også at omsetningen i nettverkene kan bli doblet eller tredoblet i 2016.

Europol hevder at 90 prosent av alle flyktninger som tar seg over Middelhavet og videre nordover i Europa har kjøpt tjenester av smuglernettverkene. Nettverkene gir råd om stengte grenser og innstramminger i regelverket for flyktninger, ifølge Europol, som nylig har etablert et eget senter for å bistå medlemsland i å angripe smuglernettverkene.

Til tross for fallende temperatur tok 62.000 migranter seg over fra Tyrkia til Hellas i januar:

Les også Dette er migrantenes hverdagliv i et vinterkaldt Europa

Forsvarer norsk grensekontroll

Statsminister Erna Solberg er ikke i tvil om at Norges midlertidig grensekontroll, som ble innført før jul, har virket:

— Nå har vi få ankomster. Det skyldes kontrollen.

Det er grensekontrollen i Norden og Norge som har ført til et dramatisk fall i asylankomstene, mener statsminister Erna Solberg Sist uke kom det 61 asylsøkere til Norge Aleksander Andersen

— Grensekontrollen skal være proporsjonal med trusselen mot indre orden og sikkerhet. Nå kommer det rundt 65 asylsøkere i uken?- Proporsjonalitet er å måle ankomsten opp mot situasjonen vi hadde før vi fikk indre grensekontroll.

Hun sier kontroll eksisterer fordi systemet ikke fungerer.

— Vi formidler med dette til EU at de må få orden på Schengen, sier Solberg.

EU-kommisjonen har ikke planer om å be Norge om å avslutte grensekontrollen nå, men avventer situasjonen. En kilde i kommisjonen skriver i en e-post at de «følger situasjonen nøye».

Aftenposten har tidligere skrevet:

Les også EU ønsker å kunne overstyre norsk grensekontroll

«Farlig og vond situasjon»

Erna Solberg mener det viktigste EU kan gjøre er å få på plass fordelingen av flyktninger som befinner seg i Hellas og Italia. EU besluttet i fjor å flytte 160.000 flyktninger til EUs øvrige medlemsland. 18 av 31 land har sagt ja til å ta imot totalt 4582 flyktninger – bare 2,9 prosent av behovet.

— Dette gjør at den europeiske solidariteten sprekker. Vi ser at noen stater bare melder seg ut av store og vesentlige utfordringer og sier; «det er ikke mitt problem», sier Solberg, og kaller denne holdningen «farlig».

— For alle oss som er opptatt av internasjonalt samarbeid, har vi en farlig, vanskelig og vond situasjon.

Fikk vinterpris på flukten

På havnen i Mytilini har mørket senket seg og det er oppbrudd. En eldre familiefar surrer en stor bunt penger ut av meter på meter med tynn matfilm. Det er tid for å gå om bord.

Mohamad og fetterne fikk «vinterpris» for plassen i gummibåter over fra Tyrkia; 650 dollar. Nå er de spente på fortsettelsen. Ryktene om den stengte grensen ved Makedonia går. Nye nummer og kontakter skifter eiere.

— Kanskje vi kan få vinterpris på bussene nordover, undrer han – litt uvitende om at prøvelsene bare så vidt har begynt for deres lange reise.

Fikk du med deg denne sterke reportasjon fra Middelhavet?

Fakta Flyktninger til Hellas I 2015 kom det 850.000 flyktninger til Hellas fra Tyrkia. FNs høykommissær for flyktninger (UNHCR) tror det kan komme så mange som én million i år. De kommer i hovedsak til øyene Rhodos, Leros, Kos, Samos, Chios og Lesvos. Noen få reiser også inn i nord, før de fortsetter til Bulgaria. Syriske borgere er den største folkegruppen. De utgjør 45 prosent av flyktningene. De andre store gruppene er Afghanistan (28 prosent), Irak (18 prosent) og Iran (3 prosent). Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding